29.1.2015 | Special
Referat af specialbestyrelsesmøde 20/1 2015
Til stede: Christa, Lars-Holger, Troels, Jane, Natacha, Per, Niels, Sakse, Lisbeth (ref.)
TR; Niels har afholdt sine første TR møder som FTR. Der blev blandt talt om arbejdstidsregler, opkald i fritiden m.m. Der er eventuelt brug for en vejledning på hjemmesiden, Niels vil tage det op på næste afdelingsmøde. Hvis der opstår eksempler på misbrug eller anderledes fortolkninger, skal man rette henvendelse til LFS. Om nødvendigt kan eksemplet bæres videre til forvaltningen. OBS på ansættelse af ledere; fokus på fagligheden. Der bliver ansat flere AC’ere end tidligere, det kan bekymre i forhold til den faglige sparring med medarbejderne. Henning orienterede om de igangværende overenskomstforhandlinger. Helle H. orienterede om særlige stillinger; oplægget kan findes på hjemmesiden under orientering til TR. Hun orienterede desuden om nye borgercentre i SOF, se også under punktet om MED. Der vil være ekstra TR møder i februar om dette emne. Niels er kommet godt i gang med diverse opgaver og er ved at finde sine ben i rollen. Niels er sammen med et lille udvalg i afdelingen i gang med at kigge på, om der kan gøres noget, så fremmødet ved TR møderne kan blive større.
HB; der vil blive skålet i champagne til næste HB møde, da LFS har rundet de 11.000 medlemmer; tallet har været stabilt og er endda stigende henover de sidste tre måneder. Yderligere punkter på dagsordenen er opfølgning på fremtidigt arbejde samt orientering om OK2015.
MED; Frederiksberg Kommunes MED aftale skal revideres, blandt andet skal arbejdsmiljødelen implementeres i forhold til rammeaftalen fra 2011 og 2013. Lisbeth sidder i forhandlingsorganet på en af LO pladserne. Center for Selvstændige Boformer (CSB) er i gang med at forsøge sig med udvidede lokal MED, da centeret er blevet en del større indenfor kort tid. Det betyder, at repræsentationen er bredere for alle enheder. Hoved MED har nedsat et forhandlingsorgan (Helle H. sidder i dette organ), der skal se på en ny struktur i SOF, hvor der fremadrettet skal være 6 borgercentre; det stiller krav til MED strukturen. Der vil være ekstra TR møder om dette i februar; se datoer på hjemmesiden.
MED, hvordan kan vi støtte op som bestyrelse? Roller, handlemuligheder m.m. Troels foreslår, at vi skal fokusere på de lokale MED. Det er ofte der, dilemmaer opstår, og det er desværre også ofte der, diskussionerne stopper, fordi det er svært at sige fra. En metode kunne være at opfordre de lokale TR’er til at indsende (til Lisbeth eller Niels) dilemmaer og/eller beskrivelse af, hvordan MED fungerer på arbejdspladsen; er der f.eks. en fælles forståelse? Det vil så blive sendt rundt til bestyrelsen, som fungerer som sparringspartner. En anden model er, at vi stiller os til rådighed til f.eks. at komme på besøg på lokale MED møder, hvis det ønskes. Vi har stadig mulighed for at bruge oplægget om MED, som Torsten turnerede med i forsommeren 2014 (ligger på hjemmesiden til fri afbenyttelse). Forslag om at undersøge behovet gennem at sende spørgeskemaer til de lokale MED/TR’erne; Niels vil gerne lave udkast til dette, input og gode spørgsmål sendes ind til Niels. Natacha foreslår, at vi desuden indsamler informationer om MED hos de TR’er, der går på grunduddannelsen, da flere sidder og arbejder med dette tema i forvejen. Nøglen til MED er TR’erne uanset hvad. Vi tager dette punkt op igen til næste møde.
Årshjul; Troels har lavet udkast til årshjul for lige og ulige år. Dette blev godkendt, Lisbeth lægger dem på hjemmesiden. I sammenhæng hermed nævnes også de overordnede overenskomstforhandlinger, som enten er to eller treårige, samt det nordiske samarbejde med skiftende konferencer. Man kan desuden følge med via referater fra bestyrelsesmøderne.
Bestyrelseskonference; fælles for alle tre områdebestyrelser samt ledersektionerne. Forslag om et overordnet tema: tillidsdagsorden og MED. Dette ligger fint i tråd med det vedtagne fremtidige arbejde for både områderne og det samlede LFS. Rammeprogrammet er en heldags konference med 1-2 oplægsholdere og indlagte gruppearbejder i områderne, afsluttes med fælles opsamling og efterfølgende middag. Lisbeth kontakter Sanne Nikolajsen om oplæg om MED. Svend Brinkmann har ikke kunnet holde oplæg, da hans kalender for 2015 er fuldt booket. Lisbeth kontakter Rasmus Willig. Alternativt kontaktes Klaus Majgaard eller den kvindelige PhD studerende, der har skrevet en afhandling om tillidsdagsordenen. Lisbeth går videre med dette.
Faggruppelandsmøde i maj; vi tager minimum 5 af sted, evt. hele bestyrelsen. Vi tager dette op næste gang.
Årsmøde i september; forslag om tirsdag d.22/9. Der er endnu ikke fundet lokaler, men følgende blev nævnt: Vanløse Kulturhus, Karens Minde, Østerbrohuset, Arbejdermuseet, Markmandsgade. Der skal dog være ekstra grupperum til de respektive områder. Evt. kontaktes skuespilleren fra forestillingen ”Djøf med løg” til oplæg. Lisbeth undersøger dette. Alternative navne kan sendes til Lisbeth.
Medlemsmøder. Fyraftensmøde med Dorthe Birkmose; Lisbeth har været i kontakt med hende. Hun er desværre optaget i hele 2015, men Lisbeth er ved at aftale dato for et fyraftensmøde i starten af 2016. Fortsættelse følger. Muligt fyraftensmøde om ”resonans – den livgivende relation” (tema fra Social Kritik nr.138, juni 2014). Jane bestiller et par ekstra udgaver af dette nummer, der kan gå på omgang.
VIA (Viden i anvendelse); vi vender tilbage til punktet, når Niels kommer fra ferie.
Status på håndbog; vi vender tilbage til punktet.
Formidling fra bestyrelsen; vi vil gerne opfordre medlemmer på området til at komme med input til medlemsaktiviteter. Sakse laver et udkast til en artikel til LFS Nyt. Jon vil lave et interview med Bjørn Christensen og hans far; Bjørn har skrevet en bog om, hvordan hans far var fejlplaceret i åndssvageforsorgen som barn, mere herom under bevillinger. Hjemmesiden skal opdateres, så de bestyrelsesmedlemmer, der ikke står på hjemmesiden, skal sende et billede samt tekst til Lisbeth, der så lægger det på hjemmesiden.
Prokura til dankort; Jane og Lisbeth vil tale med Arbejdernes Landsbank om at få prokura til Lisbeth, så begge har adgang til områdets dankort.
Bogudgivelser; bestyrelsen har bevilget 1.000 kr. til en bog, der er skrevet af en pædagog, der endte med at sidde ”på den anden side af bordet”, da hun blev ramt af psykisk sygdom. Bestyrelsen har også bevilget 7.500 kr. til en anden bog, ”En redningskrans af bly”, der handler om forfatterens far, der blev fejlplaceret i åndssvageforsorgen som barn. Der er reception ved bogudgivelsen lørdag d.18/4 kl.13-17; Lisbeth og Jon deltager, men alle er i øvrigt velkommen. Lisbeth sender info om receptionen ud i bestyrelsen. Forfatteren, Bjørn Christensen, er desuden ved at sammensætte et foredrag, som vi efterfølgende vil bestille. Vinklen er, at hans fars historie ikke er unik, men at der også i dag sker fejlplaceringer, så hvordan kan vi lære af disse fejl?
Øvrige bevillinger; bestyrelsen vil fortsat gerne modtage forslag til diverse bevillinger. Idéer kan sendes til Lisbeth Waidtløw.
Sakse foreslår, at vi overvejer medlemsaktiviteter på andre måder end et møde med en oplægsholder. Det kunne også være et temamøde, hvor vi drøfter dilemmaer, har gruppearbejde m.m. Gerne med pårørende, politikere, andre interessenter. Lars-Holger foreslår, at vi arrangerer en aften om ”Recovery”. Han har været med til at lave en film, hvor to borgere udtaler sig om begrebet; denne kunne bruges som udgangspunkt for en debat. Lars-Holger tager filmen med til næste møde; så kan vi se den selv først. Herefter kan vi drøfte, hvordan vi kunne lave et arrangement om emnet.
OBS på dagsorden til Socialudvalgets møder (SUD). På næste møde i februar forventes der at komme en drøftelse af CSC Social projektet. Lisbeth taler med Helle H. omkring dette. Input modtages gerne.
Sidens adresse: https://www.lfs.dk/10058 Loadtid: 0.133 sek.